《和潘良贵题三江亭韵》
宋代·王伯庠

使君不受二毛侵，杖屦逍遥得胜寻。
拨遣簿书聊永日，登临山水亦何心。
残梅堕雪垂垂白，弱柳摇春淡淡金。
倚瞩大江供一笑，几多襦袴在讴吟。

作者简介：（1106—1173）宋济南章丘人，南渡后居明州鄞县，字伯礼。王次翁子。高宗绍兴二年进士。充明州教授，累擢侍御史，直言敢谏，抨弹所及，无丝毫顾忌。历知阆州、夔州、温州，以治绩闻。平生博览载籍，至老未尝释卷。有《历山集》、《云安集》、《资治编年》、《宏词集要》、《夔路图经》等。